SKRIFTLIG FORESPØRGSEL P-1368/00

af Elisabeth Schroedter (Verts/ALE) til Kommissionen

(19. april 2000)

Om: Passende hensyntagen til Fællesskabets målsætning om lige muligheder for mænd og kvinder i programplanlægningen for mål nr. 1-regionen i Forbundsrepublikken Tyskland

1. Er det korrekt, at den indsendte regionalplan for mål nr. 1-regionen de fem nye tyske delstater og Berlin-Øst har forfejlet eller ikke i tilstrækkelig grad taget hensyn til målsætningen for de europæiske strukturfonde om at bidrage til fjernelse af uligheder og fremme af ligestillingen mellem mænd og kvinder) artikel 1 i forordning (EF) nr. 1260/1999?

2. a. Hvordan lyder i bekræftende fald Kommissionens helt konkrete kritik, og hvad har den gjort for at sikre, at målsætningen i strukturfondsforordningens artikel 1 opfyldes? Har Kommissionen krævet udbedringer, og har Forbundsrepublikken Tyskland indsendt forslag hertil?

b. Hvordan ser forbedringerne til fjernelse af uligheder og fremme af ligestillingen mellem mænd og kvinder konkret ud, er alle fondene involveret, og findes der klare indikatorer for evaluering af graden af succes?

c. Har Tyskland i den forbindelse opfyldt målsætningerne i retningslinjerne for strukturfondsforordningen, hvor der under overskriften kvindevenlige foranstaltninger kræves, at EU-støtten til kvinder bør være proportional med deres andel af arbejdsløse?

3. Vil Kommissionen også godkende ovennævnte regionalplan, hvis opfyldelsen af målet i artikel 1 om fjernelse af uligheder og fremme af ligestillingen mellem mænd og kvinder ikke sikres?

Svar afgivet på Kommissionens vegne af Michel Barnier

(9. juni 2000)

1. Den regionale udviklingsplan, der blev forelagt af de tyske myndigheder den 5. november 1999 om støtte fra strukturfondene til mål 1-området, indeholdt et væsentligt bidrag til fremme af lige muligheder for mænd og kvinder. Det er derfor ikke tilfældet, at planen ikke skulle tage hensyn til målsætningen om at afskaffe forskelsbehandling af mænd og kvinder og støtte ligebehandling. Deutche Frauenrat er inddraget som part i overvågningsudvalget.

2. Kommissionen mente imidlertid i betragtning af især kvindernes vanskelige vilkår på arbejdsmarkedet i det tidligere Østtyskland, at de forslag, der var med i den regionale udviklingsplan, ikke var vidtgående nok, og insisterede derfor på under forhandlingerne med de tyske myndigheder, at der blev foretaget en række forbedringer på ESF-støtteområdet.

De tyske myndigheder accepterede specielt at forhøje støtten til Den Europæiske Socialfonds område E særlige foranstaltninger til forbedring af kvindernes adgang til og aktivitet på arbejdsmarkedet fra 8 % af ESF-tilskuddet i den regionale udviklingsplan til 10 % i udkastet til EF-støtteramme. Yderligere var der enighed om, at støtten til kvinder på andre ESF-områder bør være mere omfattende end deres andel af arbejdsløsheden. Der er planer om at indføre indikatorer til kontrol med udviklingen.

Det blev derfor resultatet af forhandlingerne, at man skulle nå ud over målsætningerne i Kommissionens meddelelse om retningslinjer for strukturfondene for programmeringsperioden 2000-2006(1), dvs. sikre at der indføres aktive arbejdsmarkedsforanstaltninger for kvinder proportionelt med deres andel af den samlede arbejdsløshed. Målsætningen i udkastet til EF-støtterammen for ESF's område E er nu helt på højde med den tyske nationale beskæftigelseshandlingsplan (NAP) 2000 i henhold til hvilken 10 % af de finansielle ressourcer fra ESF i hele Tyskland skal øremærkes til sådanne specifikke foranstaltninger i perioden 200-2006.

3. I udkastet til EF-støtteramme er det fastsat, at de aktioner og foranstaltninger, der medfinansieres af strukturfondene og Det Finansielle Instrument til Udvikling af Fiskeriet, skal være i overensstemmelse med Fællesskabets politikker og bestemmelser om lige muligheder for mænd og kvinder og bidrage til at gennemførelse heraf. ESF er det vigtigste instrument i denne sammenhæng, men når det drejer sig om Den Europæiske Fond for Regionaludvikling og Den Europæiske Udviklings- og Garantifond prioriteres støtten til kvinder også specifikt i forbindelse med visse foranstaltninger.

Kommissionen er imidlertid overbevist om, at der vil blive taget hensyn til de mål, der er fastsat i artikel 1 i forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2).

(1) KOM(1999) 344 endelig udg.

(2) EFT L 161 af 26.6.1999.